બીજો વર્ગ અતિવાસ્તવદર્શી હોય છે. તે માને છે કે શ્રદ્ધાંજલિમાં સારું જ બોલવું એવો નિયમ કોણે ઘડ્યો? વ્યક્તિના ખોટેખોટા વખાણ કરવાના? ‘સારું’ બોલવાની પ્રતિક્રિયા તેઓ એટલી ઊગ્ર આપે છે કે વીણીવીણીને મૃત્યુ પામેલી વ્યક્તિના દોષ ગણાવવા બેસી જાય છે. આમાં પણ પ્રમાણભાન જળવાતું નથી, કેમ કે, તે ‘પ્રતિ’ક્રિયારૂપે આવેલું છે. બલ્કે એક રીતે એમ કરવામાં પોતે કોઈ સામાજિક વિદ્રોહ કર્યો હોવાનું મિથ્યાગૌરવ અનુભવાય છે. સરવાળે ‘મોતનો મલાજો’ અહીં પણ ચૂકી જવાય છે. આવો વિરોધાભાસ પણ એ હદે સામાન્ય થઈ ગયો છે કે મોટા ભાગના પરિવારોમાં એ ઓછેવત્તે અંશે જોવા મળે છે.